Temaet for årets udgave af Aalborg Karneval er "Når jeg bliver voksen", og det kan ses på en lang af de udklædninger, som deltagerne fra morgenstunden er troppet op i.

Morgenfesterne er rundt omkring i Aalborg godt i gang, og TV2 Nord har været i byen for at besøge nogle af de mange glade karnevalister, der har brugt måneder på at gøre sig klar til dagen i dag. - Det er årets højdepunkt, lyder det fra Simon, som sammen med en flok kammerater har bygget en helt særlig ambulance med blink, lys og lyd - og ikke mindst en ambulance, der har indbygget servering til shots. Da TV2 Nords reporter Jonas Lindberg besøger ambulance-festen, er stemningen på en 5´er ud af 10 mulige, og årsagen er ifølge Simon: - Vi starter på en 5´er, for vi skal holde hele dagen og natten og peaker ikke endnu. Og skal med morgentoget hjem. Disney med til karneval Et andet sted i Aalborg mødte TV2 Nords reporer Julie Schou en gruppe, der for alvor havde taget årets tema "Når jeg bliver voksen" til sig. Her var alle klædt ud som Disney-figurer. - Mange af os er jo vokset op med, at man gerne vil være prinsesse, når man bliver stor, lyder det blandt andet. Og der var masser af magi og eventyr blandet med shots og øl, inden Disney delegationen begav sig mod Kildeparken. - Jeg er klædt ud som Askepots grimme søster. Jeg var ikke flot nok til at være Askepot, så derfor blev det den grimme søster, lyder det fra Morten.